Armata israeliană a afirmat miercuri că a ucis un membru de rang înalt al forțelor navale ale Hamas, despre care a afirmat că este responsabil pentru mai multe atacuri asupra teritoriului izraelian, potrivit AFP.
Mohammed Ahmed Ali, comandantul unității navale a Hamas din orașul Gaza, a fost ucis miercuri într-un atac aerian, a precizat armata într-un comunicat.
Gruparea islamistă palestiniană nu a făcut niciun comentariu imediat cu privire la acest anunț.
Potrivit unor surse din cadrul Hamas, el făcea parte din aripa sa armată, brigăzile Ezzedine Al-Qassam.
Armata israeliană îl descrie în comunicatul său ca fiind „responsabil de atacuri pe teritoriul israelian și împotriva trupelor terestre ale armatei israeliene care operează în Fâșia Gaza”, inclusiv în centrul micului teritoriu palestinian săptămâna trecută.
Brigăzile Qassam lansează în mod regulat rachete spre teritoriul israelian și au revendicat responsabilitatea pentru tirurile efectuate duminică spre punctul de trecere Kerem Shalom dintre Israel și Gaza, ucigând patru soldați.
Războiul a izbucnit la 7 octombrie, când comandourile Hamas infiltrate din Fâșia Gaza au lansat un atac fără precedent asupra Israelului pe calea aerului, pe mare și pe uscat. Acesta s-a soldat cu moartea a peste 1.170 de persoane, majoritatea civili, potrivit unui raport al AFP bazat pe date oficiale israeliene.
Potrivit armatei israeliene, peste 250 de persoane au fost răpite și 128 sunt încă captive în Gaza, dintre care 36 au fost declarate moarte.
Ca răspuns, armata israeliană a lansat o ofensivă care a făcut până în prezent 34.844 de victime, potrivit Ministerului Sănătății din Hamas.